**Virtain musiikkiyhdistys ry.**  **Vapaa julkaistavaksi**

**29.3.2017 klo 10.00**

**KesäVirratSoi-musiikkijuhla 13. - 16.7.2017:**

**Monimuotoinen ohjelma on julkistettu**

**KesäVirratSoi-musiikkijuhla yllättää neljännellä kerralla monimuotoisella ja laajalla ohjelmalla. 100-vuotiasta kotimaata kunnioitetaan 36 sellon voimin samalla kun juhla muistaa kaikenlaisia kuulijoita niin monen genren voimin, että jokaiselle löytyy sopivaa kuultavaa.**

* Olin haaveillut päästä toteuttamaan Suomen 100-vuotisjuhlan kunniaksi suuria ja näyttäviä produktioita, ja nyt oli oikea hetki tehdä näistä haaveista totta. Musiikki kuuluu kaikille ja sen vuoksi olemme liikkeellä hyvin laajakirjoisella ohjelmalla, kuvailee KesäVirratSoi-musiikkijuhlan taiteellinen johtaja Hannu Kiiski kesän 2017 ohjelmistoa.
* Kuulijatavoitteemme on 3700 ja sen voimme saavuttaa muutaman ison konsertin ansiosta. Apocalypticalla on pohjana vankka klassisen musiikin osaaminen, ja tätä bändiä kuunnellessani koen ylpeän isän tuntoja, koska heistä kolme on entisiä oppilaitani, alkuperäisessä kokoonpanossa kaikki. Heidän ansiostaan sello on soittimena saanut paljon uusia harrastajia nuorten keskuudessa sekä voittanut suurten yleisömassojen suosion myös metallimusiikin tulkkina. Apocalyptica Plays Metalllica by Four Cellos Virtain Rantapuistossa on varma yleisösuosikki, avaa Kiiski ohjelmaa.

Muutkin juhlien taiteilijat ovat kansainvälistä uraa tekeviä suomalaisia huippumuusikoita: Klarinetisti Kari Kriikku, Club for Five -lauluyhtye, sopraano Marjukka Tepponen, tenori Simo Mäkinen, Kamus-kvartetti, viulisti Petteri Iivonen, Total Cello Ensemble, kitaristi Marzi Nyman ja haitaristi Niko Kumpuvaara. Virtolainen MTV3:n uutisankkuri Keijo Leppänen jututtaa taiteilijoita ennen konsertteja juhlaa varten perustetussa Keken kornerissa.

Musiikkijuhlan Sellot Suomelle -päätöskonsertissa soittaa 36 sellon orkesteri Ruut Kiiskin johdolla solisteinaan Marjukka Tepponen, Simo Mäkinen ja sellisti Marko Ylönen. Tarjolla on aikamatka Suomen itsenäisyyden ajan historiaan. Ohjelmassa on suomalaisen musiikin lisäksi niiden maiden musiikkia, joiden kanssa maallamme on ollut kohtalonyhteys. Konsertti päättyy Jean Sibeliuksen Finlandiaan soitettuna 36 sellolla.

Pääsemme siis nauttimaan yhdeksästä konsertista ja sunnuntaiaamun Juhlamessusta Virtain kirkossa. Ainutlaatuista juhlatunnelmaa luovat niin akustiikaltaan upeat Virtain ja Killinkosken kirkot kuin myös Virtain Rantapuisto, Joutsenjärven luomumansikkatilan heinälato nousevine katsomoineen sekä legendaarinen Hiekkarannan tanssilava Toisveden rannalla.

* Edellisvuodesta olemme kehittäneet juhlaa entistä asiakasystävällisemmäksi. Lipunmyynti sujui jo viime vuonna jouhevasti Lippupisteen, R-kioskien ja ovelta myytyjen lippujen yhdistelmänä. Tänä vuonna lisäsimme valikoimaamme yleisön toivomat lippupaketit.
* Kotisivumme ja visuaalinen ilmeemme on uudistunut, mistä suuri kiitos yhteistyökumppanillemme, graafisen suunnittelun grand old manille, emeritus taiteilijaprofessorille Erkki Ruuhiselle. Lisäksi vaatesuunnittelija Marja Kurki on suunnitellut KesäVirratSoi-musiikkijuhlille ja Virtain kaupungille oman huivin ja solmion.

**Yhteydenotot:**

Lisätietoja KesäVirratSoi-musiikkijuhlasta toiminnanjohtaja Auroora Kiiski, puh. 044 514 1203

Haastattelupyynnöt Hannu Kiiski, puh. 0400 235 642

Viestintä Aino Alppinen, puh. 040 350 3187

[www.kesavirratsoi.fi](http://www.kesavirratsoi.fi/)

<https://www.facebook.com/kesavirrat.soi/?fref=ts>

<https://twitter.com/kesavirratsoi>

**KesäVirratSoi pähkinänkuoressa**

* Neljännen kerran Virroilla 13. - 16.7.2017 järjestettävä musiikkijuhla
* Taiteellinen johtaja sellotaiteilija Hannu Kiiski, toiminnanjohtaja Auroora Kiiski
* Tavoite tulevalle kesälle 3 700 kuulijaa
* Yhdeksän yleisölle avointa konserttia ja juhlamessu Virtain kirkossa